# באלדורז גייט

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

BALDUR'S GATE
לוגו המשחק הראשון.
מפתח: | Bioware ו-Black Isle
מפיץ: | Interplay
תאריך הוצאה: | 30 בנובמבר, 1998
סיווג: | משחק תפקידים
מצבי משחק: | משחק יחיד, משחק מרובה משתתפים
דירוג גיל: | ESRB: T (Teen)
פלטפורמות: | מחשב אישי

Baldur's Gate הוא משחק תפקידים למחשב מבית Black Isle ו-BioWare, ששווק בסוף 1998 על ידי Interplay. המשחק יורש את סט החוקים שלו ממשחק התפקידים מבוכים ודרקונים, ומתרחש בעולם שנטבע בסדרת הספרים ממלכות נשכחות.

למשחק יצאה חבילת הרחבה בשם Tales of the Sword Coast, שהוסיפה, למעשה, מספר אזורי משחק לאותה הסביבה, יחד עם מספר הרפתקאות שהורכבו בידי מעריצי המשחק, ולא כללה הרחבה עלילתית כמעט כלל.

למשחק יצאו שני המשכים: באלדורז גייט II: שאדוז אוף אמן שהכיל פיתוח והרחבה של העלילה מהמשחק הראשון, בה יוצא הגיבור בחיפוש אחר אביו האמיתי, תוך שימוש באותן הדמויות, ו-Baldur's gate II: Throne of bhaal שהיה חבילת הרחבה למשחק השני, שבה השחקנים היו צריכים להביא לידי סיום את עלילת המשחק. כמו כן אפשר להזכיר את סדרת IceWind Dale, שהתרחשה באותו עולם והתבסס על אותו מנוע גרפי, אך הכילה דגשים אחרים ולא הראתה קשר עלילתי. במשחקים השתמשו במנוע ה-Infinity הידוע לטובה של החברה, כמו שאר משחקיה הקודמים והבאים.

| פרטי עלילה ("ספוילרים") מופיעים בהמשך.

## [עריכה] העלילה

במהלך המשחק, ניתן לשחקן לשחק את תפקידו של נער/ה (השחקן קובע את מין הדמות וסוגה בהתאם לחוקי מבוכים ודרקונים) שגדל במבצר ספרייה בשם קנדלקיפ עם אב מאמץ בשם גוֹריון, ידידה בשם אימואן ועבר לא ידוע. המשחק מתחיל בפרולוג שלפיו גוריון אומר לדמות-השחקן להצטייד למסע לא מתוכנן ובלתי צפוי. כמעט מייד אחרי זה דמות-השחקן ניצלת מניסיונות התנקשות בתחומי קנדלקיפ. כשהדמות חוברת לגוריון ואומרת שהיא מוכנה לצאת מקנדלקיפ גוריון אומר שאם ייפרדו, שינסה להגיע לפונדק "הזרוע החברותית" לפגוש את שני ידידיו, קהאליד וג'אהירה. באותו לילה קצת מחוץ לקנדלקיפ השניים נתקלים במארב שבמרכזו עומדת דמות משוריינת אימתנית (שנראתה לראשונה בסרט הפתיחה) שדרשה מגוריון רק את דמות-השחקן. גוריון מסרב, אומר לדמות לסגת ומחסל בשלל קסמים את כל מי שהיה עם הדמות המשוריינת חוץ ממנו, ולאחר קרב אחד על אחד איתו גוריון מובס ומת. לאחר אותו לילה הדמות יכולה רק להמשיך קדימה.

לקנדלקיפ אי אפשר לחזור משום שהחוקים מתירים כניסה אך ורק למי שיש לו ספר בעל ערך רב. ולעיר הגדולה באלדורז גייט אין יוצא ואין נכנס בשל מכת שודדי הדרכים והמחסור החמור בברזל, כך שאין לו ברירה אלא לנדוד ברחבי חוף החרב. אלא שלפני שהמסע מתחיל, הדמות פוגשת באימואן שעקבה בסתר אחרי גוריון ואחרי הדמות ואז מצטרפת אליה בתור הדמות-ללא-שחקן הראשונה מתוך יותר מ-20 שיכולות לחבור אליה במהלך המשחק, אולם אפשר לשלוט רק ב-5 מהן. תוך כדי נדידה דמות-השחקן מגיעה לעיר הקטנה נאשקל , היכן שמכרות הברזל העיקריים היו ממוקמים ותוך ניסיון למצוא מה הייתה הסיבה שהברזל מהמכרות מתפורר, הוא חושף קנוניה רחבה בהרבה. קובולדים מזהמים את המכרות ומסמכים בעומק המכרות מקשרים זאת גם לשודדי הדרכים ומובילים את דמות השחקן למחנה סודי של השודדים שכפי הנראה גייסו פלוגות שכירי חרב שהועסקו על ידי כס הברזל, איגוד סחר מבאלדורז גייט. "כס הברזל" התכוון לשלוט בחוף החרב בכך שהגביל את משלוחי הברזל אל האנשים שלהם בלבד. כל הברזל שעדיין לא הזדהם הועבר למכרה הברזל הפעיל היחיד באזור, במעמקי יער קלוקווד. כשדמות השחקן מחבלת במכרה שביער קלוקווד, הדאגות מפני השודדים רווחו עד כדי כך שבאלדורז גייט נפתחה מחדש ודמות-השחקן עכשיו יכולה ללכת אל המשרדים שלה בעיר.

בבאלדורז גייט דמות-השחקן פוגשת בסקאר, קצין-חוק שמבקש ממנה לחקור את כס הברזל אך משלא נמצאו ראיות מפלילות מספיק, דמות-השחקן חוזרת בסיועו של סקאר לקנדלקיפ לרגל אחרי פגישה של כס הברזל. בקנדלקיפ אחד הנזירים שהכירו את דמות-השחקן אומר לו לפתוח תיבה שהייתה שייכת לגוריון ובתיבה נמצא בין השאר מכתב מגוריון, מכתב שחשף את מה שלא הספיק לספר בעודו חי: האב הביולוגי של דמות-השחקן הוא אל מת בשם בהאאל, שהיה אלוהות הרצח. בתקופה שהאלים נאלצו להתהלך על פני האדמה בהאאל לבש בשר לפניהם. הוא חזה את מותו וכפה על נשים רבות מכל גזע שהוא לשכב עמו. וצאצאיהן יהיו הדלק ללידתו המחודשת ועל פי נבואות שונות אמורות גם לזרוע הרס וכאוס ברחבי הארץ. אחד הצאצאים היה דמות-השחקן והיה עוד אחד שהוזכר במכתב כמישהו שיש להזהר ממנו: בן-בהאאל רב עצמה בשם סארווק שהיה מודע מגיל צעיר למורשת שלו וחקר נבואות רבות, חלקן אף בקנדלקיפ, ועלול לפגוע בדמות-השחקן בהשראת אותן נבואות. במהלך השהות הקצרה בקנדלקיפ דמות-השחקן מואשמת ברצח מנהיגי כס הברזל ונתיב הבריחה היחיד הוא דרך הקטקומבות שמתחת לקנדלקיפ. כשדמות-השחקן חוזרת לבאלדורז גייט היא מוצאת שהיא מבוקשת בעוון הרצח של סקאר ולכן היא חייבת להשאר בפרופיל נמוך עד לחשיפת המזימה הגדולה על ידי סארווק, הדמות המשוריינת שגם רצחה את גוריון בתחילת המשחק.ואז היא מגלה שתוכניתו הייתה הרבה יותר אפלה וכס הברזל היה רק חלק ממכלול. דרך מניפולציות בפולטיקה ובמשאבים סארווק תכנן מלחמה בין באלדורז גייט לבין ממלכת אמְן. מלחמה שתיצור שפיכות דמים גדולה מספיק שתוכיח את שוויו להפוך ליורשו של בהאאל ואל הרצח החדש. לאחר שדמות-השחקן חיבלה בניסיונו להפוך לדוכס החדש של באלדורז גייט, החל הקרב הסופי שבסיומו סארווק הובס וטומאה בדמו נשלחה בחזרה לבהאאל.

## [עריכה] הדמויות במשחק

דמויות-ללא-שחקן שהוזכרו למעלה הם חלק בלתי נפרד מהמשחק, שכן הם אלו שמסייעות לדמות-השחקן במסעותיו, כל אחת לפי המניעים שלה, ויש להן גם אופי משל עצמן. בכל רגע נתון דמות-השחקן יכולה לקחת איתה רק עד 5 דמויות כאלו. האפשרות המסורתית והמומלצת היא לקחת את אימואן, קהאליד, ג'אהירה, מינסק ודיינהייר. אבל חופש הפעולה שהמשחק נותן, מאפשר לך לבחור צירופים שונים בתכלית, כשההגבלה היחידה היא הכמות שצוינה לעיל.

### [עריכה] דמויות טובות

#### [עריכה] אג'אנטיס

סוג: פלאדין

גזע: אדם

נטייה: סדר-טוב

אג'אנטיס הוא פלאדין שהצטרף לא מכבר למסדר האבירים "הלב הקורן" ונשלח צפונה לחוף החרב בידי הממונה עליו, קלדרון פאיירקאם, על מנת לחקור ולטהר את החוף משודדי הדרכים. הוא רודף צדק ונאיבי במקצת שנמצא בחווה שצפונית לפונדק הזרוע החברותית. בנוסף הוא לוחם מעולה עם יכולות ריפוי הגונות.

#### [עריכה] אימואן

סוג: גנבת

גזע: אדם

נטייה: נייטרלית-טובה

אימואן היא חברת ילדות של דמות-השחקן ומשמשת לו כמעין אחות קטנה. היא הדמות הראשונה שמצטרפת אל דמות-השחקן סמוך מאוד לתחילת המשחק. הרקע שלה לפני שהגיעה לקנדלקיפ אינו ידוע ועל אף שהיא אינה מתקשרת עם דמויות אחרות יש לה תפקיד מרכזי בעלילת המשחק ומעבר. היא הגנבת הכי טובה במשחק שנבונה מספיק כדי אפילו להפוך לקוסמת.

#### [עריכה] אלורה

סוג: גנבת

גזע: בת מחצית

נטייה: תוהו-טובה

ילדה בת מחצית עליזה עד טירוף שסקרנותה גורמת לה לפרוץ למקומות אסורים ומסוכנים. אפשר למצוא אותה פורצת בשעות הלילה להיכל הפלאים בבאלדורז גייט.

#### [עריכה] דיינהייר

סוג: קוסמת

גזע: אדם

נטייה: סדר-טובה

דיינהייר היא מכשפה שהגיעה מרָאשֶמָאן עם עמיתה, מינסק שנשבע להגן עליה בחייו. היא ומינסק נשלחו לברר האם הנבואה על בני הבהאאל נכונה. במהלך חיפושיהם היא נשבתה על ידי יצורים דמויי כלבים בשם גנולים והוחזקה במצודה שלהם דרומית מערבית לנאשקל. דיינהייר היא אשפית שמתמחה בקסמים שמתעלים אנרגיה ויש לה גם יכולת טבעית להאט רעלים.

#### [עריכה] יסליק

סוג: לוחם/כהן

גזע: גמד

נטייה: סדר-טוב

יסליק הוא כהן של האלים קאלגנדין ומוראדין. גמד נינוח וטוב זה היה בעבר נפח של כס הברזל אבל הם בגדו בו כשהזכיר כבדרך אגב את המכרה העזוב של השבט שלו. ועכשיו הוא אחד מהאסירים והעבדים של כס הברזל במכרה ביער קלוקווד והאחרון מבין השבט שלו שנותר בחיים.

#### [עריכה] מינסק

סוג: סייר

גזע: אדם

נטייה: תוהו-טוב

מינסק הוא סייר עז וטוב לבב מצד אחד, ומצד שני ברברי מטורף ושיכור קרב. בתור הדמות החזקה ביותר בכל המשחק, מינסק הוא לוחם רב עצמה אבל חמימות המוח שלו בפני רשע וקשייו השכליים מעלים מדי פעם את השאלה האם הוא לא חטף יותר מדי מכות חזקות בראש. סימן ההיכר המיוחד שלו הוא האוגר שלו, בוּ, שממנו מינסק תמיד טוען שהוא מקבל ממנו הוראות תוך כדי אמונה בכך שבו הוא בעצם אוגר-חלל-ענקי מיניאטורי, מה שנותן כפי הנראה את האתנחתא הקומית הטובה ביותר במשחק. שיכרון הקרב שלו נותן לו בונוסים משמעותיים ליכולותיו הפיזיות במהלך קרב אך יכולות להיות מסוכנות לשאר החבורה כשאין יותר אויבים להתקיף. ניתן יהיה למצוא את מינסק בנאשקל קורא לעזרה בחיפושיו אחרי שותפתו השבויה, דיינהייר.

#### [עריכה] קהאליד

סוג: לוחם

גזע: חצי אלף

נטייה: נייטרלי-טוב

בעלה של ג'אהירה וכמעט ההפך המוחלט ממנה. הוא הססן, עצבני, גמגמן ובעל נטייה נוחה לפאניקה. שניהם היו חברים טובים של גוריון והוא נותן לדמות-השחקן הוראות לפגוש את שניהם בפונדק הזרוע החברותית במקרה שייפרדו.

#### [עריכה] קוֹראן

סוג: לוחם/גנב

גזע: אלף

נטייה: תוהו-טוב

קוראן הוא הרפתקן נודד, וקשת רודף שמלות בעל מוסר מפוקפק. קוראן נמצא ביער קלוקווד כשהוא צד יצורים דמויי דרקונים עם זנבות-עקרב שנקראים וויברנים. הוא יפלרטט ללא בושה עם כל אישה בחבורה, בייחוד עם סאפאנה. מבלי שידע הוא הפך לאב כתוצאה מאחד הרומנים שלו עם קוסמת צעירה שכמובן הכעיס מאוד את בעלה. כשרונו עם קשת עובר את מה שאפשר ליצור בדמויות שחקן רגילות, מה שהופך אותו לקשת החזק ביותר במשחק, אבל אפילו זה לא עוזר כל כך לכישרונות הגניבה שלו בשל קיזוז הניסיון למקצוע הלוחם.

#### [עריכה] קיוואן

סוג: סייר

גזע: אלף

נטייה: תוהו-טוב

קיוואן הוא קשת אלף חזק שנמצא בהיי הדג'. אשתו נהרגה על ידי העוג שודד הדרכים, טאזוק וכתוצאה הוא יצא למסע נקמה בעוגים ובשודדי הדרכים ובמיוחד להתנקש בטאזוק עצמו על מותו של אשתו. לקיוואן אישיות קרה ובלתי דיפלומטית וקול צרוד שיזכיר כמעט את קלינט איסטווד.

### [עריכה] דמויות נייטרליות

#### [עריכה] בראנוון

סוג: כהנת

גזע: אדם

נטייה: נייטרלית

לוחמת נאמנה מטעם אל המלחמה טמפוס. באזור הקרנבל שמזרחית לנאשקל היא הפכה לאבן על ידי המכשף שודד הדרכים טראנזיג ומאז משמשת כאטרקציה שם. אם היא תשוחרר היא תצטרף אל דמות-שחקן להביע את תודתה. יש לה את היכולת להטיל פטיש רוחני ללא הכנה מראש.

#### [עריכה] ג'אהירה

סוג: לוחמת/דרואידית

גזע: חצי אלפית

נטייה: נייטרלית

ג'אהירה היא לוחמת/דרואידית חזקה ונבונה אך גם גאה ביותר מה שגורם לה להיות דומיננטית ובעלת ביטחון עצמי גבוה. בתור דרואידית חייבת להיות לה השקפת עולם חדה בכל היבט ואף דורשת לא פחות ממי שבחברתה. ניתן למצוא אותה עם קהאליד, בעלה בפונדק הזרוע החברותית ותצטרף יחד איתו אל דמות-השחקן.

#### [עריכה] גאריק

סוג: פייטן

גזע: אדם

נטייה: תוהו-נייטרלי

גאריק הוא משורר בעל נפש של ציפור דרור עם חיפוש מתמיד אחר הנאות ואהבות. ניתן למצוא אותו בעיירה בֶּרֶגוֹסט עובד עבור מכשפה בשם סילקי.

#### [עריכה] זאן

סוג: קוסם

גזע: אלף

נטייה: סדר-נייטרלי

זאן הוא קוסם אלף משבט גרייקלוק מאוורסקה שנשלח לחקור את אי היציבות הפוליטית בחוף החרב. משנשבה על ידי כס הברזל הוא הוחזק כשבוי במכרות נאשקל. דמות השחקן פוגשת אותו בעומק המכרות חבול ובלתי חמוש ואם הוא מצטרף לחבורה של דמות-השחקן, הוא יחשוף אופי מדוכא ופסימיסטי עם המון הערות שליליות על כישלון וכאלו עם קורטוב של הפתעה למראית הצלחות. הוא מתמחה בקסמים שעובדים בעיקר על מוחם של הקורבנות ויש לו פגיון שנקרא להב הירח שרק הוא יכול להשתמש בו, אבל הוא לא חסון מספיק כדי לשרוד זמן רב מול קרב פנים אל פנים.

#### [עריכה] סאפאנה

סוג: גנבת

גזע: אדם

נטייה: תוהו-נייטרלית

סאפאנה היא אישה מפתה בעלת עבר עשיר של התנהגות חושנית. היא תמיד מסתדרת בחיים על ידי הפעלת קסמיה הנשיים שיגרמו פחות או יותר לכל גבר לעשות כרצונה. ניתן למצוא אותה לייד המגדלור הישן בחיפושיה אחר אוצר קבור באזור החוף.

#### [עריכה] סקי סילברשילד

סוג: גנבת

גזע: אדם

נטייה: נייטרלית

סקי היא ביתו הנאיבית והמאוד מפונקת של הדוכס אֶנְטאר סילברשילד מבאלדורז גייט סקי נהנית להתגנב אל מחוץ לביטחון של האחוזה המוגנת של אביה ויש לה חלומות באספמיה בכל הקשור לחיי הרפתקנות. היא מחכה שהמאהב שלה, אֶלְדוֹת קְרוֹן "יציל" אותה, אבל מהרגע שדמות-השחקן יצרף אותה, כל מה שתעשה זה להתלונן.

#### [עריכה] פאלדורן

סוג: דרואידית

גזע: אדם

נטייה: נייטרלית

פאלדורן היא חברה ב"דרואידי הצללים", כת מיליטנטית של דרואידים שמאמינים במאבק אלים של הטבע נגד האדם. היא תתווכח בחריפות עם ג'אהירה וההשקפות המסורתיות שלה שעל הטבע והאדם לשאוף לדו-קיום. למרות אמונתה, יש לה דיבור והתנהגות רגועים להחשיד. ניתן למצוא אותה ביער קלוקווד והיא תצהיר שמטרתה העיקרית היא לחבל במכרה הברזל שנפתח מחדש ביעד והורס אותו.

#### [עריכה] קווייל

סוג: כהן/אשליין

גזע: ננס

נטייה: תוהו-נייטרלי

ננס שחצן, רע-מזג ומקטר שמאמין שהוא גאון וכל מי שמסביבו הם אידיוטים שצריכים להכיר בבינתו העליונה. ניתן למצוא את קווייל לייד הגשר בכניסה לבאלדורז גייט וינסה להכנס לחבורה של דמות-השחקן בכוח בלי קשר למה תגיד לו. אל עף שהוא הדמות היחידה במשחק שיכולה להטיל לחשים של כהנים וגם של קוסמים בעלי התמחות באשליות יש לו סטטיסטיקות מתחת לממוצע ואישיות מעוררת בחילה.

### [עריכה] דמויות רעות

#### [עריכה] אדווין

סוג: קוסם

גזע: אדם

נטייה: סדר-רשע

אדווין הוא חבר המכשפים האדומים שנשלח לחוף החרב על מנת להתנקש בחייה של המכשפה דיינהייר (בניגוד למינסק שרוצה להציל אותה, כך שלשלב את שניהם יכול להיגמר בשפיכת דם) והגיע לנאשקל לאחר שהעריך שהיא נמצאת שם. אדווין אוהב להעליב את דמות-השחקן עם הערות יהירות ועוקצניות ותמיד ממלמל באותו משפט שהוא מדבר על כוונותיו להפיל את דמות-השחקן ממנהיגותה על החבורה. סימן היכר נוסף שלו הוא שרשרת הוא לא מרשה לאף אחד לגעת בה. דמות-שחקן שתוכל להתמודד עם אופי זה יכולה למצוא את אדווין בתור קוסם יעיל למדי, לא רק בשל מבחר הקסמים שהוא מסוגל להטיל (קסמים שמתמחים בלזמן יצורים) אלא גם משום שהוא יכול לשנן הכי הרבה קסמים, יותר מכל קוסם אחר במשחק.

#### [עריכה] אֶלְדוֹת קְרוֹן

סוג: פייטן

גזע: אדם

נטייה: נייטרלי-רשע

אלדות הוא אדם בעל אופי מלוכלך ותמיד בחיפוש אחר ריגושים ש"מתפרנס" מלפתות נשים עשירות ולחיות מכספן. מזימתו האחרונה היא לברוח ולהנשא למאהבת הנוכחית שלו, סקי סילברשילד ואז לסחוט את אביה בכך שיטען כי חטף אותה ויאיים שיהרוג אותה אם לא ישלם לו על בסיס קבוע. בתור שובינסט מושבע ישנאו אותו לבטח גם גאריק וגם שר-טיל.

#### [עריכה] ויקוניה

סוג: כהנת

גזע: אלפית אפלה

נטייה: נייטרלי-רשעית

ויקוניה שייכת לגזע האלפים זורעי היראה שחיים מתחת לאדמה ולא נחשפים רבות לאור השמש. היא סגדה בעבר לאלת העכביש לוֹלְת, אך משנטשה את אמונתה בה עברה לסגוד לשָׁאר, אלת הלילה, היא הוגלתה מהממלכה התת-קרקעית ומנסה לחיות על פני השטח על אף חוסר הסובלנות ההדדי שלה ושל תושבי פני השטח. ניתן למצוא אותה ביער צפון-מזרחית לברגוסט כשהיא נמלטת מקצין חוק שמאשים אותה ברצח ורוצה להוציא אותה להורג. אם דמות-השחקן תהרוג את קצין החוק היא תצטרף אל החבורה. למרות שהיא מתעבת חמלה ומפרשת זאת כחולשה היא תהיה מנומסת יחסית, בעיקר בקרב דמויות בעלות נטיית רשע. יש לציין כי בשל ייחוסה לאלפים האפלים יש לה חסינות גבוהה ביותר נגד קסמים.

#### [עריכה] טיאקס

סוג: כהן/גנב

גזע: ננס

נטייה: תוהו-רשע

טיאקס הוא ננס מגלומן בעל פתיל קצר מאוד בעל שאיפה בלתי ריאליסטית של שליטה בעולם. הוא סוגד לסיריק, אל הרשע הנוכחי, וכמו סיריק, גם הוא משוגע למדי. ניתן למצוא אותו בבאלדורז גייט.

#### [עריכה] מונטרון

סוג: לוחם/גנב

גזע: בן מחצית

נטייה: נייטרלי-רשע

אחד הדמויות-ללא-שחקן הראשונות שאפשר לפגוש. שם החיבה שנותן לו קסזר, שותפו לפשע, הוא מונטי. למרות שהוא פחות מוזר משותפו, הסגנון שלו יותר נוטה יותר למאיים מאשר לסוציומט. הוא מתעב את קסזר מתוך הפחד שיהרוג אותו. שניהם חברים בארגון הרשע, ה-זְהֵנְתָרים שנשלחו לבדוק את המחסור בברזל בחוף החרב (היות והם היו אחד החשודים בדבר). אם שניהם יהיו עם דמות-השחקן סוכני זהנתרים לא יתקיפו אותה ואפילו לקראת סוף המשחק יתנו רמז להבסת סארווק.

#### [עריכה] קגאין

סוג: לוחם

גזע: גמד

נטייה: סדר-רשע

קגאין הוא שכיר חרב חמדן ותאב בצע שמנהל שירות להגנה על שיירות מברגוסט. הוא משכנע את דמות-השחקן לעזור לו לחפש שיירה אבודה בעלת חשיבות עליונה היות והיא נשאה את בנו של הדוכס סילברשילד. מהר מאוד הוא יתעייף מהחיפוש וישכח ממנו, ומפאת החשש מזעמו של הדוכס סילברשילד הוא יחליט לנטוש את העסק לטובת המסעות עם דמות השחקן. לקגאין יש את החוסן הגבוה ביותר במשחק, אפילו יותר משאפשר ליצור ועד כדי כך גבוה שיש לו גם יכולת לריפוי טבעי איטי אבל עקבי של הפצעים שלו.

#### [עריכה] קסזר

סוג: קוסם

גזע: אלף

נטייה: תוהו-רשע

קסזר זכה לתואר "המכשף המטורף" בידי שותפו, מונטרון. נראה שהוא סובל מפיצול אישיות כמו לני מעל עכברים ואנשים. תפיסת המציאות שלו חלשה, מה שגורם לו להתפרצויות בלתי רגילות. הוא ומונטרון הם מבני הברית הראשונים שדמות-השחקן תוכל לצרף אליה והם יציעו את עצמם בתנאי שילכו למכרות נאשקל בכהקדם האפשרי לבדוק את ההתרחשויות שם. מבלי שדמות-השחקן יודעת אבל השניים שייכים לארגון ה-זְהֵנְתָרים, ארגון רשע שלאחרונה נחשב כאחד החשודים במחסור הברזל. והם ביחד רק בגלל שיוכם לארגון. על אף הפרעותיו הנפשיות, קסזר נחשב לאחד מהחברים הנאמנים ביותר לארגון הזהנתרים בשל שליטתו בקסמים שמתעסקים בעיקר עם מוות ואופל.

#### [עריכה] שר-טיל

סוג: לוחמת

גזע: אדם

נטייה: תוהו-רשעית

שר-טיל היא לוחמת שנהנית להשפיל גברים בלהזמין אותם לדו קרב ולפצוע אותם קשה. אם היא תובס על ידי גבר היא תתרשם ותבקש להצטרף לחבורה של דמות-השחקן. אגרסיבית וצמאת-דם באופן קיצוני לשר-טיל יש שנאה חזקה לבני המין השני ולקציני חוק. בסוף המשחק יתברר ששר-טיל היא ביתו של קצין חוק שהושתל בארגונו בחשאי על ידי סארווק.

מקור: http://he.wikipedia.org../../../%D7%91/%D7%90/%D7%9C/%D7%91%D7%90%D7%9C%D7%93%D7%95%D7%A8%D7%96_%D7%92%D7%99%D7%99%D7%98.html

קטגוריה: משחקי תפקידים ממוחשבים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Česky
- Deutsch
- Español
- Suomi
- Français
- Nederlands
- Polski
- Svenska
- 中文